केशवको बहादुरी इनिङ्स
दक्षिण अफ्रिकाका केशव महाराजले चोटबाट गुज्रँदै शनिबार बहादुरीपूर्ण ब्याटिङ गरेपछि भारत दोस्रो टेस्टमा जितका लागि प्रतीक्षा गर्न बाध्य भएको छ । 
पुने — दक्षिण अफ्रिकाका केशव महाराजले चोटबाट गुज्रँदै शनिबार बहादुरीपूर्ण ब्याटिङ गरेपछि भारत दोस्रो टेस्टमा जितका लागि प्रतीक्षा गर्न बाध्य भएको छ । दक्षिण अफ्रिका आफ्नो पहिलो इनिङ्समा २ सय ७५ रन बनाएर अलआउट भयो । पाहुना टिम फलोअन बनाउनबाट पनि अझै १ सय ७५ रनले पछाडि रह्यो । केशवलाई भेर्नोन फिलान्डरले पनि बलियो साथ दिए । अन्यथा भारतको प्रदर्शनले टेस्ट तीन दिनमै टुंगिनेछ छाँट देखिएको थियो ।काँधको चोटबाट गुज्रिरहेका केशवले ७२ रन बनाए । उनले फिलान्डरसँग नवौं विकेटमा १ सय ९ रनको साझेदारी गरे । फिलान्डर ४४ रन बनाएर नआाउट छन् । उनीहरूले ४३.१ ओभर ठोस ब्याटिङ गर्दै भारतीय बलिङ आक्रमणलाई निराश पारेका थिए । ‘म निकै पीडा महसुस गरिरहेको थिएँ । मलाई विश्वास छ, म अर्को टेस्टसम्म तयार हुनेछु ।’ टिममा भने उनले बायाँहाते बलरका रूपमा स्थान पाएका हुन् ।उनले थपे, ‘हाम्रो योजना चिया समयपछि पनि ब्याटिङ गरिरहने थियो । यसक्रममा फिलान्डरले मलाई राम्रो साथ दिए । चोटका बावजुत पनि सकारात्मक भएर खेल्न सक्यो भने ठीकै हुन्छ । लगातार खेलिरहने हो भने खराब बल पनि भेटिन्छ ।’ रविचन्द्रन अश्विनले दसौं विकेटको साझेदारी तोडे । दिनको अन्तिम ओभरमा उनले केशवको विकेट लिए । लगत्तै उनले कागिसो रबाडालाई पनि आउट पारे र दक्षिण अफ्रिकी पहिलो इनिङ्समा पूर्णविराम लाग्यो ।अश्विनले ६९ रन खर्चेर ४ विकेट लिए । भारतले पहिलो इनिङ्समा ५ विकेट गुमाएर ६ सय १ रन बनाएको थियो । अब उसले आइतबार चौथो दिनको खेल सुरु गर्दा दक्षिण अफ्रिकालाई फलोअनका लागि बाध्य पार्ने हो वा होइन, त्यसको निर्णय गर्नेछ । दक्षिण अफ्रिका अझै ३ सय २६ रनले पछाडि छ । दक्षिण अफ्रिकाले तेस्रो दिनको खेल भने ३ विकेट गुमाएर ३६ रन रनबाट अगाडि खेल्न सुरु गरेको थियो । अश्विनकै बलमा कप्तान फाफ डु फ्लेसिस आउट भए ।त्यति बेला दक्षिण अफ्रिकाले १ सय ६२ रन बनाउँदासम्म १ सय ६२ रन मात्र बनाएको थियो । शुक्रबारको खेलमा फिल्डिङ गर्ने क्रममा घाइते भएका केवशले त्यसयता फिलान्डरसँग मिलेर टिमको स्थिति सम्हालेका थिए । केशवको यसअघि व्यक्तिगत उच्च स्कोर ४५ रन रहेको थियो । अश्विनको बलमा चौका प्रहार गर्दै उनले आफ्नो अर्धशतक पूरा गरे र यसक्रममा दर्शकले पनि उनको प्रशंसा गर्दै अभिवादन गरेको थियो ।पेस बलर रहेका फिलान्डरले पनि आफ्नो ब्याटिङ कला प्रदर्शन गरे । उनले १ सय ९२ बलको धैर्यपूर्वक सामना गरे, तर अन्त्यमा साझेदार साथी पाएनन् । यसअघि मोहम्मद सामीले नाइट वाचम्यान रहेका एनरिच नोरटेजेलाई आउट पार्दै दक्षिण अफ्रिकाको पतन सुरु गरेका थिए । थेनिस डी ब्रुयेन बलर उमेश यादवको बलमा आउट हुँदा टिमले ५३ रनमा ५ विकेट गुमाएर दक्षिण अफ्रिका दयनीय स्थिति पुगेको थियो । क्विक्टन डी ककले फ्लेसिससँग मिलेर चौथो विकेटका लागि ७५ रनको साभेदारी गरेर टिमलाई उकास्ने प्रयास गरेका थिए ।